Fearless (Taylor’s Version)

Fearless (Taylor’s Version) on uudelleen levytetty versio yhdysvaltalaisen laulaja-lauluntekijä Taylor Swiftin vuoden 2008 albumista Fearless. Se julkaistiin 9. huhtikuuta 2021. Swift levyttää uudelleen vanhaa tuotantoaan levy-yhtiökiistojen takia.

Albumi sisältää uudet versiot kaikista alkuperäisen Fearless-albumin kappaleista ja singlestä ”Today Was a Fairytale” sekä kuusi aiemmin julkaisematonta kappaletta. Se nousi listaykköseksi muun muassa Yhdysvalloissa, Isossa-Britanniassa, Kanadassa ja Uudessa-Seelannissa.

Taustaa

Alkuperäinen albumi 

Fearless (Taylor’s Version) on uudelleen levytetty versio Swiftin albumista Fearless. Fearless on Swiftin toinen albumi ja se julkaistiin 11. marraskuuta 2008. Albumi on tyyliltään country pop -musiikkia. Albumi oli menestys ja on myynyt Yhdysvalloissa timanttilevyn eli 10 miljoonan kappaleen verran. Viisi kappaletta - "Love Story", "You Belong With Me", "Fearless", "Change" ja "Jump Then Fall" - nousi Billboard 100 -singlelistan kymmenen kärkeen.

Uudelleen levytetyt albumit 
Swift levyttää kuusi ensimmäistä albumiaan uudelleen levytysten oikeuksiin liittyvän kiistan takia. Swift kertoi vuonna 2019 olevansa aiemman levy-yhtiönsä Big Machinen kanssa riidoissa kuuden ensimmäisen albuminsa oikeuksista. Big Machine oli myynyt Swiftin levytysten oikeudet hänen tietämättään manageri Scooter Braunille, jonka kanssa Swift oli huonoissa väleissä. Swiftin ja Braunin huonot välit johtuivat osin siitä, että Braunin asiakas Kanye West oli julkaissut vuonna 2016 kappaleen ”Famous”, jossa hän puhuu Swiftistä herjaavasti ja Braun oli tukenut Westiä. Swift on myös syyttänyt Braunia kiusaamisesta.

Swift yritti turhaan ostaa oikeuksia itselleen ensin Big Machinelta ja sitten Braunilta. Braun kieltäytyi neuvottelemasta myynnistä, ellei Swift allekirjoittaisi sopimusta, joka kieltäisi häntä puhumasta Braunista mitään negatiivista. Fearless (Taylor’s Version) on Swiftin ensimmäinen uusintalevytys.

Tuotanto 
Swift alkoi levyttää albumia marraskuussa 2020. Albumin päätuottajina toimivat Swift ja Christopher Rowe, joka oli toiminut alkuperäisellä albumilla miksaajana. Kappaleiden sovitukset ovat samantyylisiä kuin alkuperäiset levytykset, mutta eivät täysin identtisiä.

Alkuperäisten Fearless-albumin kappaleiden lisäksi Swift teki uudet versiot kuudesta kappaleesta, jotka olivat jääneet pois alkuperäiseltä albumilta. Aiemmin julkaisemattomilla kappaleilla tuottajina olivat Jack Antonoff ja Aaron Dessner. Hän on kutsunut aiemmin julkaisemattomia kappaleita nimellä "from the vault tracks" eli "kappaleet holvista". Laulaja Maren Morris laulaa taustoja kappaleella ”You All Over Me”. Kappale ”That’s When” on duetto Keith Urbanin kanssa. Albumin CD-versiolla on lisäksi mukana remix kappaleesta "Love Story".

Singlet
”Love Story” (Taylor’s Version) julkaistiin singlenä 12. helmikuuta 2021. "Love Story" -kappaleen levytyksen tuottajina toimivat Swift ja Christopher Rowe. Kappaleella soittaa useita alkuperäisellä levytyksellä esiintyneitä muusikoita ja Swiftin yhtyeen jäseniä, kuten taustalaulaja Caitlin Evanson ja basisti Amos Heller.

Aiemmin julkaisematon kappale ”You All Over Me” julkaistiin promosinglenä streaming-palveluissa 26. maaliskuuta. Kappaleen tuottajana toimivat Swift ja hänen kanssaan Folklore- ja Evermore-albumeilla työskennellyt Aaron Dessner. Albumin toinen promosingle on ”Mr. Perfectly Fine”.

Vastaanotto
Fearless (Taylor’s Version) on saanut pääosin positiivisia arvioita kriitikoilta. Eri julkaisujen arvioita keräävällä Metacritic-sivustolla sen  keskimääräiset pisteet ovat 82/100. Albumia on kehuttu siitä, että se pysyy uskollisena alkuperäiselle julkaisulle, mutta tuotantoa on parannettu ja Swiftin lauluääni on parantunut. Toisaalta jotkut arvostelijat (mm. Rolling Stone, Independent) kokivat, että levytyksessä ei ole aina samaa tunnetta kuin alkuperäisessä. Aiemmin julkaisemattomat kappaleet saivat ristiriitaisia arvioita ja niitä pidettiin useissa arvosteluissa (mm. Variety, Pitchfork, Slant) heikompina kuin muita.

Albumi menestyi myös kaupallisesti. Yhdysvalloissa se nousi Billboard 200 -albumin listan kärkeen. Se on ensimmäinen listaykköseksi noussut uudelleen levytetty albumi. Albumi nousi listaykköseksi myös muun muassa Australiassa ja Britanniassa.

Vaikutus
Swift julkaisi seitsemän kuukautta Fearless (Taylor’s Version) -levyn jälkeen toisen uudelleen levytetyn albumin, Red (Taylor’s Version), joka nousi myös listaykköseksi muun muassa Yhdysvalloissa. Hänen uudelleen levytettyjen albumiensa suosio on vaikuttanut musiikkiteollisuuteen. Swiftin oma levy-yhtiö Universal Music Group muutti uusien artistien sopimuksia niin, että aika, jolloin kappaleita ei saa levyttää uudelleen ilman lupaa, on pitempi. Toisaalta artisteille maksetaan isompia tekijänoikeuskorvauksia. Laulaja Olivia Rodrigo neuvotteli itselleen oikeudet levytysten master-nauhoihin kiinnitettyään huomiota Swiftin tapaukseen. Useat muut artistit, kuten Bryan Adams, Ashanti ja Jonas Brothers, ovat suunnitelleet levyttävänsä vanhaa tuotantoaan uudelleen. Journalistit ovat sanoneet projektin lisäänneen tietoisuutta ja keskustelua artistien oikeuksista. Swiftin kolmas uusintalevytys Speak Now (Taylor’s Version) julkaistiin heinäkuussa 2023 ja neljäs uusintalevytys 1989 (Taylor’s Version) ilmestyy lokakuussa 2023.

Kappaleet

Lähteet

Vuoden 2021 albumit
Taylor Swiftin albumit